
MELANOMA MALIGNUM MIATT IMMUNCHECKPOINT INHIBITOR TERÁPIÁBAN RÉSZESÜLŐ BETEGEK KEZELÉSE SORÁN JELENTKEZŐ ENDOCRIN MELLÉKHATÁSOK VIZSGÁLATA

Bevezetés: Az immuncheckpoint inhibitorok (ICI) az onkológiai terápia fontos elemeivé
váltak az elmúlt években. Az immunellenőrzőpontok gátlása révén az immunrendszer Tsejtjeinek aktivitása fokozható, ezáltal hatékonyabbá téve a malignus folyamatok elleni
védekezést. Az immuncheckpointok az autoimmun folyamatok megelőzésében is fontos
szerepet játszanak, így gátlásuk esetén immuneredetű mellékhatások alakulhatnak ki a
betegekben. Ezen mellékhatások közül egyik leggyakoribb az endocrinopathiák csoportja.
Módszerek: Munkánk során a Debreceni Egyetem Klinikai Központ Bőrgyógyászati Klinikáján
2015 óta melanoma malignum miatt immuncheckpoint inhibitor kezelésben részesülő
betegeknél kialakult endocrin mellékhatásokat vizsgáltuk retrospektív módon.
Célkitűzés: Célunk volt a kapott adatok alapján egy olyan diagnosztikai irányelv kidolgozása,
amely az ICI terápia során kialakuló endokrinológiai mellékhatások mihamarabbi
felismerését és megfelelő kezelését segítheti.
Eredmények: 221 beteg adatait dolgoztuk fel, közülük 131 férfi, 90 nő, az átlagéletkor
61.4±13.3 év volt. Endocrin mellékhatás 69 esetben, a betegek 31.2%-ánál jelentkezett.
Ezeknek a betegeknek 58%-a férfi, 42%-a nő, az átlagéletkor 61.4±12.8 év volt. A betegek
25%-ánál a kezelés megkezdését követően egy hónapon belül, 89.1%-ban egy éven belül
jelentkezett a mellékhatás. Az endocrin mellékhatások 83.8%-a érintette csak a
pajzsmirigyet, 7.4%-a izoláltan a hypophysist, 8.8%-ban pedig a pajzsmirigyben és
hypophysisben is jelentkezett mellékhatás. Hypophysitis esetén minden betegnél centrális
hypadraenia igazolódott. A betegek 36.2%-a szorult az endocrinopathia miatt kezelésre; az
ICI terápia leállítása endocrin mellékhatás miatt nem volt egy esetben sem szükséges.
Megbeszélés: Az immuncheckpoint-inhibitor terápiában részesülő betegek közel 1/3-
ában jelentkezett endocrin mellékhatás. A vizsgálatunk eredménye alapján a férfiakban és
nőkben hasonló arányban kell az előfordulásával számolni, ami különbséget jelent a nem
gyógyszer mellékhatásként kialakuló autoimmun pajzsmirigybetegségekben és autoimmun
hypophysitisben észlelhető női dominanciához képest. Endocrin mellékhatás az esetek 25%-
ában egy hónapos ICI kezelést követően jelentkezett, ez alapján a betegek szűrése a kezelés
első hónapjától indokolt. Különösen fontos a hypophysitis felismerése, mely kezeletlen
centrális hypadraenia esetén életet veszélyeztető krízisállapotot okozhat.



